PIC bevestig waarnemende hoof is geskorsDie Openbare Beleggingskorporasie (PIC) het Dinsdag bevestig sy raad het die batebestuurder se waarnemende uitvoerende hoof voorlopig geskors. “Bewerings wat verband hou met inmenging by die proses van die kommissie van ondersoek is onder die aandag van die PIC-raad gebring,” lui ŉ verklaring van die PIC. “Die raad het die saak bespreek en bepaal dat me. Matshepo More met onmiddellike effek voorlopig geskors sal word, om seker te maak dat personeellede vrylik kan deelneem aan die ondersoek.” Matshepo is vervang deur die uitvoerende hoof van eiendomme, Vuyani Hako.